section_heading: Životopis
paragraph_text: Konstantin III. je bio najstariji sin cara Heraklija i njegove prve supruge Fabije Eudokije, a vladao je svega četiri mjeseca tijekom 641. godine. Kršten je i okrunjen 22. siječnja 613. godine, a ubrzo potom, dok je još bio u kolijevci, zaručen je za svoju rođakinju Gregoriju, kći njegova prvog rođaka Nikete. Taj je brak dakle bio incest, no političke prilike i prednosti koje je brak donio su odnijele prevagu. Ubrzo je to postalo nevažno, jer je u prvi plan došao car, koji je drugi brak sklopio sa svojom nećakinjom.